KOMISSION KERTOMUS EUROOPAN PARLAMENTILLE, NEUVOSTOLLE, EUROOPAN KESKUSPANKILLE JA EUROOPAN JÄRJESTELMÄRISKIKOMITEALLE



EU:n markkinoiden kehityksestä yleisen edun kannalta merkittäville yhteisöille tarjottavien lakisääteisten tilintarkastuspalvelujen alalla asetuksen (EU) N:o 537/2014 27 artiklan mukaisesti

1.Johdanto

Finanssikriisin jälkimainingeissa hyväksytyllä tilintarkastuslainsäädännöllä pyrittiin parantamaan EU:n lakisääteisiä tilintarkastuksia vahvistamalla tilintarkastajien riippumattomuutta ja heidän ammatillista skeptisyyttään tarkastettavan yrityksen johtoa kohtaan. Tässä kertomuksessa arvioidaan asetuksen (EU) N:o 537/2014, jäljempänä ’asetus’, 27 artiklan mukaisesti EU:n yleisen edun kannalta merkittävien yhteisöjen lakisääteisten tilintarkastusten markkinoiden kehitystä vuosina 2015–2018 ja keskitytään seuraaviin seikkoihin:

-markkinoiden keskittyminen;

-tilintarkastusten laadullisista puutteista johtuvat riskit; ja

-tarkastusvaliokuntien toiminta.

Jollei toisin mainita, pääasiallisena tietolähteenä käytetään tilintarkastusten valvonnasta vastaavien kansallisten viranomaisten raportteja. Tiedot ovat pääasiassa vuosilta 2017 ja 2018, ja ne kerättiin valikoitujen markkinaindikaattoreiden perusteella vuonna 2019. Kertomus sisältää näin ollen tietoja Yhdistyneestä kuningaskunnasta. Komissio laati kertomuksen yhteistyössä Euroopan tilintarkastajien valvontaelinten komitean (CEAOB) kanssa.

Tämä on ensimmäinen EU:n tilintarkastusuudistuksen jälkeinen kertomus (ks. edellä). Kaiken kaikkiaan tiedot olivat tarkempia kuin vuonna 2017. EU:n tason tietojen konsolidointi on kuitenkin edelleen haaste, sillä liikevaihtoa ja tuloja koskevia kansallisia tietoja ei ole aina saatavilla ja raportointikausissa ja EU:n tilintarkastuslainsäädännön täytäntöönpanossa on eroja. Myös laadunvalvontaindikaattoreiden vertailu on edelleen hankalaa, sillä kansalliset toimivaltaiset viranomaiset käyttävät erilaisia menetelmiä.

2.EU:n markkinoiden kehitys yleisen edun kannalta merkittävien yhteisöjen lakisääteisessä tilintarkastuksessa

2.1.Markkinakatsaus

Asetuksessa säädetään erityisistä vaatimuksista sellaisten yleisen edun kannalta merkittävien yhteisöjen lakisääteiselle tilintarkastukselle, jotka määritellään tilintarkastusdirektiivissä. Tällaisia ovat muun muassa jäsenvaltioiden nimeämät julkisesti noteeratut yhtiöt, pankit, vakuutusyhtiöt ja ”kansallisesti yleisen edun kannalta merkittävät yhteisöt” (esimerkiksi yritykset, joilla on yleisen edun kannalta suuri merkitys niiden liiketoiminnan luonteen, yrityksen koon tai työntekijämäärän vuoksi).

Tässä jaksossa kuvataan yleisen edun kannalta merkittävien yhteisöjen lakisääteisten tilintarkastusten markkinoiden tilannetta kaksi vuotta tilintarkastusuudistuksen jälkeen.

Vähemmän lakisääteisiä tilintarkastajia ja tilintarkastusyhteisöjä EU:ssa; vähemmän valinnanvaraa yleisen edun kannalta merkittäville yhteisöille.

Luvuista käy ilmi, että EU:ssa ammattiaan yksin harjoittavien tilintarkastajien määrä on vähentynyt vuodesta 2015, ja myös tilintarkastusyhteisöjen palveluksessa toimivien tai tilintarkastusyhteisöihin sidoksissa olevien (osakkaina tai muulla tavoin) lakisääteisten tilintarkastajien määrä on hieman vähentynyt. Lisäksi EU:n rekisteröityjen tilintarkastusyhteisöjen määrä on laskenut kuusi prosenttia. Yleisen edun kannalta merkittävien yhteisöjen tilintarkastuksia tekevien tilintarkastusyhteisöjen osuus on lähes neljä prosenttia kaikista rekisteröidyistä tilintarkastusyhteisöistä, mikä on lähes kaksi prosenttiyksikköä vähemmän kuin vuonna 2015.

Taulukko 1: EU:n rekisteröidyt lakisääteiset tilintarkastajat ja tilintarkastusyhteisöt (2015–2018)